hotchpotch/miracl-hf-unified huggingface dataset:
Fysikaalinen todellisuuskäsitys
Fysikaalinen todellisuuskäsitys perustuu fysiikan käsityksille todellisuudesta. Ihmisen havaitsema arkitodellisuus on efektiivinen karkea likiarvoistus todellisuuden perusrakenteista.
Murray Gell-Mann (1994, 109) on ehdottanut tieteenalojen vertailulle seuraavia sääntöjä:Kun luonnontieteellistä todellisuuskäsitystä tarkastellaan eri luonnontieteiden luomana kokonaisuutena, sen perustaksi muodostuvat perusluonnontiede fysiikka ja toisena kaikkeutta havainnoiva ja kuvaileva tiede, tähtitiede. Luonnontutkimuksen todellisuuskäsitykseen vaikuttavat myös muodolliset eli formaalit tieteet, matematiikka ja filosofia.
Tieteenä fysiikka ei ole muiden tieteiden korvaaja, eikä fysiikkaa ole mahdollista määritellä niin, että jotkin luonnontieteen alat jäisivät sen ulkopuolelle. (Kurki-Suonio & Kurki-Suonio 1994, 110–111)
Luonnossa vallitsee rakentumisperiaate, jonka mukaan kaikki oliot muodostuvat rakenneosista. Nämä puolestaan koostuvat astetta alkeellisimmista olioista, samalla kun oliot itse muodostavat suurempia yhtenäisesti käyttäytyviä järjestelmiä: Ketjun jatkaminen molempiin suuntiin näyttää mahdolliselta. Kunkin kerroksen järjestelmät ovat ihmiselle erottuvia ja tunnistettavia olioita. Niiden vuorovaikutukset vaikuttavat niiden käyttäytymiseen kokonaisuuksina, mutta eivät olennaisesti muuta niiden rakennetta. Tällöin rakenneosat noudattavat yhtenäisiä käyttäytymisen muotoja, jotka hahmottuvat niiden muodostamien olioiden liikkeeksi.
Rakenneosien ketju vaatii rinnalleen perusvuorovaikutusten ketjun. Järjestelmän sisäiset vuorovaikutukset pitävät sen koossa ja samalla määräävät ne perusominaisuudet, joiden mukaan järjestelmä on
tunnistettavissa. Ulkoiset vuorovaikutukset puolestaan hallitsevat järjestelmän liikettä muiden samanasteisten järjestelmien joukossa. Ylimmillä tasoilla painovoima toimii sekä sisäisenä että ulkoisena vuorovaikutuksena. Kiinteissä kappaleissa, molekyyleissä ja atomeissa sähkömagneettinen vuorovaikutus toimii vastaavasti sekä sisäisenä että ulkoisena vuorovaikutuksena.
Vuonna 2002 suomalainen Pekka Teerikorpi ja venäläinen Juri Baryshev julkaisivat kirjan "Discovery of Cosmic Fractals". Kaikkeuden laajamittaisten alirakenteiden syntyä on tutkittu supertietokoneilla. Mallit antavat fraktaalisia rakenteita alle 10 megaparsekin kokoluokassa.
Tarja Kallio-Tammisen mukaan kvanttimekaniikan niin sanottu Kööpenhaminan tulkinta ”edellyttää syvällisiä uudistuksia todellisuuskäsitykseen, kun taas kvanttimekaniikan myöhemmät tulkinnat ovat pyrkineet pitäytymään klassisen fysiikan perusoletuksiin kuten determinismiin, reduktionismiin ja syrjässä olevaan havaitsijaan.”
Jarmo Jalarvo
Jarmo Jalarvo (s. 9. toukokuuta 1952 Tampere) on suomalainen entinen jääkiekkotuomari. Hän toimi sekä pää- että linjatuomarina. Jalarvo on valittu Suomen Jääkiekkoleijonaksi numerolla 151.
Jarmo Jalarvo oli SM-liigassa linjatuomarina vuosina 1975–82 ja päätuomarina vuosina 1983–88. Jalarvo tuomaroi myös maaotteluita. Hän osallistui linjatuomarina yksiin ja päätuomarina kaksiin MM-kisoihin.
Erotuomariuran jälkeen Jalarvo on toiminut SM-liigassa, Suomen Jääkiekkoliitossa ja Kansainvälisessä Jääkiekkoliitossa monenlaisissa erotuomaritoiminnan vastuutehtävissä.
Metsuke
Metsuke () on japanilainen käsite, joka tarkoittaa katsetta. Budokäsitteenä se tarkoittaa vastustajan ja kaiken muun oleellisen näkemistä kokonaisuudesta, ilman että "näkijä" kiinnittää huomiotaan mihinkään yksityiskohtaan sinänsä. Itse asiassa yksityiskohtien herkeämätön tarkkailu on "metsuken" vastavaikuttaja ja sitoo sekä tietoisen että tiedostamattoman mielen yksityiskohtiin. Tällöin kokonaisuuden välitön havainnointi heikkenee ja esimerkiksi vastustajan "seme" tulee hyökkäyksen yhteydessä vaikeasti hallittavaksi tai vastustajan puolustuksessa avautuva tai siinä oleva aukkopaikka "suki" jää havaitsematta tai sitä ei havaita ajoissa. Metsuke mahdollistaa nykyisyyden mutta myös menneen ja tulevan intuitiivisen havainnoinnin.
"Enzan no Metsuke" tarkoittaa kirjaimellisesti kaukaisille vuorille katsomista. Ihannetilanne on, että tällöin havainnoidaan kaikkea, mitä tapahtuu tai on katsojan ja kaukaisuuden välissä. Edellä mainitun käsitteen on kiteyttänyt Itō Ittōsai (, 1560–1653?):
Miyamoto Musashi (, 1584 – 19. toukokuuta 1645) kirjoittaa kirjassaan "Go rin no sho" () budokäsitteestä "kan-ken no metsuke". Tämä tarkoittaa miekkailijan kykyä ennakoida vastustajan toimia niin että se vaikuttaa vastustajan ajatustenluvulta. Varsinainen ajatustenluku ei luonnollisestikaan ole mahdollista. Kyseessä on taito, jossa budon harjoittelija katsetta "metsuke" harjoittaessaan hallitsee taidon havaita vastustajassa pienenkin muutoksen ja ennakoimalla ehtii nopeammankin vastustajan edelle. Samalla kun harjoittelija ei anna katseensa kiinnittyä mihinkään yksityiskohtaan, esimerkiksi vastustajan liikkeeseen, silmiin tai miekan kärkeen "kensen"iin ovat hänen aivonsa, hermostonsa ja lihaksensa valmiimpia toimimaan sekä nopeampia prosessoimaan, omaa fyysistä ja henkistä toimintaa, välittömästi tilanteen avautuessa. Tästä on kysymys kun puhutaan kamppailulajien harjoittelijoiden yliluonnollisuutta hipovista reaktio- ja toimintakyvystä.
Polynomimatriisi
Polynomimatriisi eli λ-matriisi on neliömatriisi, jonka alkiot ovat polynomeja. 
Esimerkiksi:
on polynomimatriisi. Polynomimatriisien yhteen- ja kertolasku sekä kertominen polynomilla määritellään samalla tavalla kuin tavallisille lukumatriiseille ja n×n-polynomimatriisien joukko formula_2 muodostaakin renkaan ja jos mukaan otetaan myös skalaarilla (formula_3) kertominen, ne muodostavat K-algebran. Polynomimatriiseilla on merkittävä asema matriisilaskennan teoriassa.
Juhani Ikonen (lääkäri)
Tauno Juhani Ikonen (s. 24. kesäkuuta 1948 Valkeala) on suomalainen urheilulääkäri. Hänet aateloitiin Suomen Jääkiekkoleijonaksi numerolla 155 vuonna 2004.
Ikonen on toiminut TPS:n joukkueen lääkärinä vuodesta 1983 lähtien. Suomen 20-vuotiaiden maajoukkueessa Ikonen oli vuosina 1985–1988 ja A-maajoukkueessa vuosina 1988–2003. Hän on toiminut myös olympialaisissa kisajoukkueen lääkärinä.
Heikki J. Koskinen
Heikki J. Koskinen (s. Helsinki) on suomalainen filosofi, joka työskentelee nykyisin Filosofisen valtakunnallisen tutkijakoulun koordinaattorina Tampereella. Hän valmistui filosofian maisteriksi Helsingin yliopistosta 1998 pääaineena teoreettinen filosofia. Hän väitteli filosofian tohtoriksi Helsingin yliopistossa vuonna 2004 W. V. Quinen naturalistisesta filosofiakäsityksestä. Koskista pidetään yleisesti yhtenä parhaista suomalaisista Quine-asiantuntijoista. Koskisen tutkimus on painottunut vahvasti metafysiikan, erityisesti naturalistisen ontologian ongelmakysymyksiin.
Koskinen on opettanut muun muassa Helsingin yliopistossa, Kuopion yliopistossa, Sibelius-Akatemiassa, Tampereen yliopistossa sekä Teatterikorkeakoulussa. Hän on myös esitelmöinyt useissa kotimaisissa ja kansainvälisissä kokouksissa. Vuosina 1999–2002 Koskinen toimi tutkijana (Suomen Kulttuurirahasto) Helsingin yliopiston filosofian laitoksella. Vuodesta 2003 hän on ollut tutkijana Suomen Akatemian hankkeessa, jonka aiheet liittyvät filosofiseen naturalismiin.
Koskisen tärkeimpiin julkaisuihin kuuluvat yhdessä Ilkka Niiniluodon kanssa toimitettu teos "Wienin piiri" (Gaudeamus, 2002) sekä Acta Philosophica Fennican niteenä 74 julkaistu väitöskirja "From a metaphilosophical point of view: A study of W. V. Quine’s naturalism" (2004).
Iso-Vihtari
Iso-Vihtari on järvi Heinävedellä Etelä-Savossa. Se laskee pohjoisosastaan Kermajärveen ja kuuluu Kermajärven vesistöalueeseen. Järven pinta-ala on 662 hehtaaria.
Iso-Vihtari on yksi Suomen puhdasvetisimpiä järviä.Se on ns. vedenjakaja. Järvessä viihtyvät ainakin siika, muikku, ahven, hauki, made, kuha, järvitaimen ja muutamia särkikaloja. Järven syvin kohta löytyy Piirolanlahdelta, jossa vettä on hieman yli 30 metriä. Järvessä on hyvä haukikanta ja siitä on saatu useita yli 10-kiloisia yksilöitä. Erityisesti Piirolanlahti on suurhaukien kalastajien suosiossa, koska sieltä on saatu järven suurimmat hauet. Rapurutto vei järvestä ravut vuonna 2001.
Vader (yhtye)
Vader on vuonna 1983 perustettu puolalainen death metal -yhtye Olsztynin kaupungista. Vaderin soittotyyli poikkeaa hieman useimmista ”amerikkalaisella tyylillä” soittavista death metal -yhtyeistä esimerkiksi mollivoittoisilla sooloillaan, tosin yhtyeen musiikillinen omaleimaisuus on ajan myötä vähentynyt. Poikkeavaa yhtyeessä useimpiin muihin saman tyylilajin yhtyeisiin on se, että laulaja Piotr Wiwczarekin laulu ei mukaile death metalille tyypillistä laulutyyliä.
Yhtyeen perustajajäsenen, kitaristi-laulaja Piotr Wiwczarekin mukaan yhtyeen nimen inspiraationa toimi Tähtien sota-elokuvasarjan Darth Vader. Lyyrisiin teemoihin sisältyy H.P. Lovecraftin tarinoita. Vuoden 2003 Billboard-lehden mukaan Vader on myynyt yli 500 000 levyä ympäri maailman.
Vuonna 1990 Vader julkaisi "Morbid Reich" -nimisen demon. Levyn myynti ylitti 10 000 kappaletta tehden siitä maailman menestyneimmän death metal -demon. "Morbid Reich" julkaistiin myöhemmin täyspitkänä albumina vuonna 1993. Vaderin levy-yhtiönä toimii nykyään Nuclear Blast.Entiset jäsenet Livealbumit
EP:t  VHS-videot
Laura Henderson
Laura Henderson (1864 – 29. marraskuuta 1944) oli varakas englantilainen leskirouva, joka perusti Lontooseen Windmill Theatre -teatterin.
Laura Henderson oli varakkaan brittiliikemiehen Robert Hendersonin vaimo. He menettivät ainoan poikansa vuonna 1915 ensimmäisessä maailmansodassa. Miehensä kuoltua 1930-luvun alussa suurimman osan elämästään ympäri maailma matkustellut Henderson palasi Lontooseen ja osti Sohon liepeiltä Great Windmill Streetiltä konkurssiin menneen elokuvateatterin Palais de Luxen. Hän palkkasi arkkitehti F. Edward Jonesin tekemään paikasta pienen ja kotoisan teatterin, ja 15. kesäkuuta 1931 Windmill Theatre avasi ovensa näytelmällä "Inquest". Teatterista ei kuitenkaan tullut yleisöemenestystä, niinpä Henderson palautti teatterin elokuvateatteriksi.
Pettymyksen jälkeen Henderson palkkasi vuonna 1931 englanninjuutalaisen Vivian Van Dammin teatterin johtajaksi, ja tämä keksi tehdä Windmillistä non-stop-teatterin. Van Damm ja Henderson alkoivat nyt tuottaa uutta teatterimuotoa revuedevilleä eli revyyn ja vaudevillen yhdistelmää. Windmill Theatre nousi suureen suosioon, mutta konkurssi lähestyi taas, kun kaikki Lontoon teatterit muuttuivat non-stop-teattereiksi. Tämän jälkeen Henderson ja Van Damm tekivät rohkean siirron eli pistivät lavalle alastomia naisia pariisilaisen Moulin Rougen tapaan. Taas kerran Windmill Theatre nousi suuren yleisön suosioon ja konkurssi vältettiin.
Teatterissa työskennelleet muistelevat Hendersonin olleen voimakastahtoinen ja äidillinen pikkurouva, jolla oli useita myrskyisiä konflikteja johtaja Van Dammin kanssa. Yksi "Windmill Girls" -ryhmän eli alastomana esiintyvistä tytöistä muistelee, että rouva Henderson toi heille kerran paljon kukkia, mutta ne olivat kuihtuneet, ja silti heidän piti kiittää häntä.
Kun toinen maailmansota syttyi ja Lontoo joutui saksalaisten pommitusten kohteeksi, Windmill Theatre oli Lontoon ainoa auki pysynyt teatteri lukuun ottamatta ajanjaksoa 7. syyskuuta 1940 – 11. toukokuuta 1941, jolloin käytiin ”taistelu Britanniasta”. Sodan aikana Hendersonin vieraana kävi teatterissa aikansa kuuluisuuksia, kuten prinsessat Helena Victoria ja Marie Louise (kuningatar Victorian lapsenlapsia) sekä Englannissa maanpaossa ollut Alankomaiden kuningatar Vilhelmiina.
Laura Henderson kuoli vuonna 1944, juuri ennen sodan loppua, ja testamenttasi teatterinsa Vivian Van Dammille. Teatterin toiminta loppui 1964.
Vuonna 2005 Stephen Frears ohjasi elokuvan "Mrs. Henderson esittää", jossa Laura Hendersonia näyttelee Judi Dench.
Jari Kainulainen
Jari Kainulainen (s. 29. huhtikuuta 1970 Helsinki, Suomi) on suomalainen basisti. Hänet tunnetaan parhaiten Stratovarius-yhtyeestä, jossa hän soitti vuosina 1993–2005. Hän erosi yhtyeestä henkilökohtaisiin syihin vedoten, ja hänet korvasi Lauri Porra.
Ennen Stratovariusta Kainulainen soitti yhtyeissä Wastage, Moonchild, Christine ja H.E.A.T. Hän on soittanut myös Stratovarius-laulaja Timo Kotipellon sooloalbumeilla "Waiting for the Dawn" ja "Coldness" sekä vieraillut Warmenin "Unknown Soldier" -albumilla.
Vuonna 2001 Kainulainen oli mukana perustamassa yhtyettä nimeltä Mess, jonka nykykokoonpanoon kuuluvat hänen ohellaan Tommi Salmela (laulu), Atte Sarkima (rummut) ja Elias Viljanen (kitara). Yhtye julkaisi vuonna 2006 viisi kappaletta sisältävän demo-EP:n. Tätä nykyä Kainulainen soittaa Elias Viljasen taustayhtyeessä Evil Spirit. 6. elokuuta 2007 hänet julkistettiin ruotsalaisen Evergreyn uudeksi basistiksi.
Kainulainen käyttää Ibanezin kuusikielisiä bassokitaroita sekä Ampegin vahvistimia.
Jari Kainulainen lopetti yhtyeessä Evergrey (basso) 2010 ja siirtyi yhtyeeseen Killing Machine, josta parin kuukauden jälkeen Symfoniaan.
Janne Heiskanen
Janne Heiskanen (s. 26. tammikuuta 1979) on suomalainen rumpali. Hän soitti rumpuja Rasmus-yhtyeessä vuosina 1995–1999. Hän erosi yhtyeestä heti "Hell of a Tester" -kiertueen jälkeen ja lähti muutamaksi vuodeksi Aasiaan (Intiaan). Intiasta palattuaan hän on soittanut rumpuja Lovestone-nimisessä yhtyeessä. Heiskanen soitti Rasmuksen albumeilla Peep, Playboys ja Hell of a Tester.
Elli Tompuri
Elin Hulda Maria (Elli) Tompuri (20. tammikuuta 1880 Vehkalahti – 4. helmikuuta 1962 Helsinki) oli suomalainen näyttelijä, ohjaaja, teatterinjohtaja, lausuja, tanssija ja kirjailija.
Tompurin vanhemmat olivat maanviljelijä Jooseppi Tompuri ja Anna Maria Meltari. Ruotsinkielistä Lärovärket för gossar och flickor i Helsingfors koulua käynyt Elli Tompuri pääsi ylioppilaaksi 1898. Opiskeltuaan jonkin aikaa Helsingin yliopistossa Tompuri pääsi vuonna 1900 näyttelijäharjoittelijaksi silloiseen Suomalaiseen teatteriin (tuleva Kansallisteatteri).
Tompuri opiskeli näyttämötaidetta Pariisissa ja Wienissä, ja hänen läpimurtoroolinsa oli vuonna 1905 Oscar Wilden Salomena Suomen Kansallisteatterissa. Tompurin tunnettuja rooleja olivat muun muassa Minna Canthin Anna-Liisa ja Sylvi sekä Henrik Ibsenin "Nukkekodin" Nora.
Vuonna 1919 Tompuri perusti lyhytaikaiseksi jääneen Vapaan Näyttämön. 1930-luvulla hän tuli tunnetuksi ”punaisena diivana” joka esitti Saksassa silloin kiellettyjen kirjailijoiden teoksia "Kaunis Saksa – Poltettua runoutta" -nimisessä runoillassaan 1934 ja johti "Työnlausujat" -lausuntakuoroa. Tompuri joutui tällöin silloisen Etsivän Keskuspoliisin tarkkailtavaksi.
1940- ja 1950-luvulla Tompuri kirjoitti teatteriuraansa käsittelevät muistelmansa.
Elli Tompuri oli naimisissa 1910–1919 pankinjohtaja Lauri af Heurlinin kanssa. Lauri af Heurlinin ja Tompurin poikia olivat kansanedustaja Kaarlo af Heurlin ja kansantaloustieteen professori Lauri af Heurlin.
2Pac Live
2Pac Live on ensimmäinen livealbumi Tupac Shakurilta. Death Row/Koch Records julkaisi albumin 6. elokuuta 2004.
Snowdon
Snowdon on vuori Pohjois-Walesissa Britteinsaarilla. Vuori sijaitsee Snowdonian kansallispuiston alueella. Se on Walesin korkein vuori ja koko Yhdistyneen kuningaskunnan korkein Skotlannin Ylämaan eteläpuolella. Snowdonin korkein huippu kohoaa 1 085 metriin ja tunnetaan kymrinkielisellä nimellä "Yr Wyddfa" joka tarkoittaa ’hautakumpu’.
Ei tiedetä, kuka oli ensimmäinen huipulle kiivennyt, mutta ensimmäisenä kiipeämisestä kirjoitti botanisti Thomas Johnson vuonna 1639.
Nykyisin vuorelle pääsee junalla, joka kulkee Llanberisista Yr Wyddfalle.
Hirsikangas
Hirsikangas on kylä ja alue Valtimolla, Pohjois-Karjalassa. On käytetty myös Hirsiniemen kylännimeä. Se sijaitsee vanhan päätien varressa, n. 7 km kirkonkylän eteläpuolella ja Karhunpään pohjoispuolella. Se voidaan katsoa kuuluvan Karhunpäähän. Hirsikankaan nimi tulee siellä olevasta, Valtimolle tyypillisestä harjumuodostumiin kuuluvasta kankaasta.
Tallinnan televisiotorni
Tallinnan televisiotorni () on teletorni Piritan esikaupunkialueen korkeimmalla kohdalla Viron pääkaupungissa Tallinnassa.
Tornin peruskivi muurattiin 30. syyskuuta 1975, ensimmäinen tv-signaali siitä lähetettiin 20. joulukuuta 1979 ja virallisesti se valmistui 11. heinäkuuta 1980, jotta se saatiin avatuksi Moskovan 1980 olympialaisten purjehduskisoihin, joiden keskus oli kolmen kilometrin päässä Piritassa. Tässä vaiheessa torni on teknisesti vielä monin osin keskeneräinen.
Tornin korkeus on 314 metriä, ja Pohjois-Euroopan korkein avoin näköalatasanne ja ravintola (halkaisijaltaan 38 m) ovat 175 metrin korkeudessa. Teräsbetonirungon liukuvaluna rakentamiseen käytettiin 17 500 tonnia betonia ja 330 km raudoitusterästä. Näköalatasanteen ja ravintolan laajempi, 170 tonnia painava metallikehikko rakennettiin maassa ja nostettiin ylös kokonaisena. Tornin kokonaispaino on 20 000 tonnia, ja sen perustukset ovat 8,5 metrin syvyydessä maassa. Suurin sallittu tuulen aiheuttama taipuma on tornin huipulla 1,5 metriä.
Torni suljettiin yleisöltä vuonna 2007, koska siitä puuttuivat lain vaatimat varapoistumistiet. Torni avattiin yleisölle korjauksen jälkeen 5. huhtikuuta 2012. Tällöin myös saatettiin loppuun viimeistelytöitä, jotka olivat jääneet tekemättä tornin rakentamisen aikana.
Kirkkaalla ja kuivalla (usein pohjoistuulella syksyllä) säällä Tallinnan televisiotornin voi erottaa Helsingistä jopa paljain silmin pienenä siluettina hieman korkeammalla sijaitsevilta paikoilta, esimerkiksi Lauttasaaren lintutornista. Kiikarin avulla sen muodon voi jopa tunnistaa.
Tornin alakerrassa on matkamuistomyymälä ja 3D-elokuvateatteri, jossa on näytös joka 15. minuutti. Tornin pikahissi nousee 21. kerrokseen 49 sekunnissa. Teletorn ja The World Federation of Great Towers järjestävät tornissa vuosittain huhtikuun 1. päivänä porrasjuoksukilpailun. Portaita on kellarista yläosan metallikärjen alkuun 1 050. Tornissa järjestetään myös vuosittain kansainvälinen base-hyppytapahtuma Base Boogie, jolloin tornista hypätään laskuvarjoilla.
Sisäänpääsy aikuisilta maksaa 13 €, lapsilta, koululaisilta, eläkeläisiltä ja opiskelijoilta 7 €. Yli 15 hengen ryhmiltä sisäänpääsy maksaa 9 €/henkilö, ja torniin saa myös vuosilipun 31 € hintaan. Ravintolaan on myös 3 €:n sisäänpääsymaksu klo 19:n jälkeen (hinnat maaliskuussa vuonna 2016).
Tornin edustalla on muistomerkki vuoden 1991 elokuun 29. päivän eli Viron itsenäisyyspäivän tapahtumasta, jolloin ihmisketju asettui puolustamaan tornia Neuvostoliiton tankkeja ja joukkoja vastaan Viron itsenäistymisprosessissa. Televisiotornilla on siten virolaisille suuri symbolinen merkitys.
Tornille pääsee Tallinnan keskustasta linja-autoilla 34A, 38 ja 49 (pysäkki "Teletorn") sekä CityTourin ja City Sightseeingin turistibusseilla (vihreä linja, Mere pst - Teletorn), matka on n. 10 km.
Yläkemijoki
Yläkemijoki sijaitsee Rovaniemen kaupungin itäosassa kantatie 81 varrella. Alue muodostuu pääosin Kemijoen varrelle syntyneistä kylistä. Alueen merkittävimmät kylät ovat Tennilä, Viirinkylä, Jokela, Vanttauskoski, Vanttausjärvi, Pekkala, Juotas, Pirttikoski ja Autti. Yläkemijoen keskuksena toimii Vanttauskosken kylä, missä sijaitsevat alueen yhtenäiskoulu, kauppa, huoltoasema sekä Rovaniemen kaupungin palvelupiste Siula. Matkaa Vanttauskoskelle kertyy Rovaniemeltä 52 ja Kemijärveltä 82 kilometriä. Rovaniemen toiseksi korkein maankohta, Kaihuanvaara, sijaitsee Pekkalan kylässä.
Yläkemijoella toimii aluelautakunta.
The Rose, Vol. 2
The Rose, Vol. 2 on vuonna 2005 ilmestynyt, Tupac Shakurin runoihin perustuva albumi. Tällä albumilla useat lähinnä rap-artistit ovat muokanneet Tupacin runoja musiikilliseen muotoon. Kappaleesta "When Ur Hero Falls" kuvattiin musiikkivideo. Albumi on Shakurin toinen runoalbumi. Ensimmäinen, The Rose That Grew from Concrete Vol. 1, ilmestyi vuonna 2000, ja sillä runoja tulkittiin puhumalla, ilman musiikkitaustaa.
Hiltulanlahti
Hiltulanlahti on maaseutukylä ja taajama Kuopiossa. Taajamassa oli vuoden 2011 lopussa 242 asukasta. Hiltulanlahden kylässä on puolestaan noin 500 asukasta.
Hiltulanlahti sijaitsee noin 15 kilometriä Kuopion keskustasta etelään vanhan vitostien eli seututie 553:n varrella. Lähes koko Hiltulanlahden asuntokanta koostuu omakotitaloista. Alueen rakentamista on toteutettu usealla vuosikymmenellä ja prosessi jatkuu edelleen. Hiltulanlahden asukasluku kasvaa jatkuvasti ihmisten muuttaessa asumaan Kuopion keskustaajaman ulkopuolelle. Hiltulanlahteen on kaavailtu asuntoja jopa 3 000 uudelle asukkaalle. Rakentaminen käynnistynee Saaristokaupungin jälkeen 2010-luvulla.
Hiltulanlahden koulu on noin 130 oppilaan alakoulu, jota on laajennettu viipalekoululla vuonna 2003 oppilasmäärän kasvun aiheuttaman tilanpuutteen vuoksi. Sittemmin tiloja on otettu käyttöön myös viereisestä yksityisestä päiväkodista.
Vanuvuori on Hiltulanlahden merkittävin nähtävyys. Hiltulanlahdessa on myös oma kylätoimikunta, seurantalo Vanula ja Takkabaari.
Hiltulanlahteen sijoittuu myös Matkuksen yritysalue, jossa Kauppakeskus Matkus sijaitsee.
Nokia 9210i Communicator
Nokia 9210i Communicator on Nokian valmistama matkapuhelin, joka on paranneltu versio Nokia 9210:sta. Puhelimessa on 640 × 200 pikselin kokoinen näyttö ja täydellinen QWERTY-näppäimistö. 
Ominaisuudet, katso Nokia 9210 Communicator.
Pirita
Pirita () on yksi Tallinnan kahdeksasta kaupunginosasta. Se on saanut nimensä alueella sijainneen birgittalaisen Piritan luostarin mukaan.
Piritan rakennuskanta koostuu lähinnä omakotitaloista eikä alueella ole juurikaan teollisuutta.
Pirita jakautuu 9 asuinalueeseen, jotka ovat Iru, Kloostrimetsa, Kose, Laiaküla, Lepiku, Maarjamäe, Merivälja, Mähe ja Pirita.
Alkujaan 1900-luvun alussa Pirita oli lähinnä ulkoilu- ja uintipaikka, ja Piritassa on pitkä hiekkaranta. Melontastadion rakennettiin Piritan joen suulle. Vuonna 1980 Piritassa järjestettiin Moskovan olympialaisten purjehdustapahtumat.
Asukasluvun kehitys vuosina 2003–2015:
Vuoden 2011 väestönlaskennan mukaan Piritassa oli 16 165 asukasta, joista 12 666 (78,4 %) oli virolaisia, 2 730 (16,9 %) venäläisiä ja 732 (4,5 %) muita kansallisuuksia.
Keski-Tallinna, Lasnamäe ja Pirita muodostavat Viron riigikogun vaalien vaalipiirin numero 2, toisen vaalipiirin, josta valitaan yhteensä yksitoista kansanedustajaa Viron 101-jäseniseen parlamenttiin.
Atlantis (Lunatican albumi)
Atlantis on sveitsiläisen sinfonisen metalliyhtyeen Lunatican debyyttialbumi, joka ilmestyi 2001.
Live at the House of Blues
Live at the House of Blues on toinen live-taltiointi Tupac Shakurilta. Albumi nauhoitettiin 4. heinäkuuta 1996 ja julkaistiin 9 vuotta myöhemmin vuonna 2005. Konserttitaltiointi sisältään hittisinglet kuten "Hit 'Em Up", "So Many Tears" ja "2 of Amerikaz Most Wanted". Albumi myi yli miljoona kappaletta saavuttaen platinarajan. Live at the House of Blues ei ole yksinomaan Tupacin konsertti, sillä lavalla kuullaan myös Snoop Doggia, Tha Dogg Poundia ja Tha Outlawzeja. DVD taltiointi sisältää konsertin lisäksi extrana viisi täysimittaista musiikkivideota: "California Love", "To Live & Die in LA", "Hit 'Em Up", "How Do U Want It" ja "I Ain't Mad at Cha".
Musiikkivideot
Saramojoki
Saramojoki eli Saramonjoki on joki ja jokireitti Nurmeksessa Pohjois-Karjalassa. Joki laskee pohjoisesta Pielisen pohjoispäähän, Lautiaiseen. 
Joen pituus on n. 30 km ja valuma-alue 935 km², jonka perusteella se on 89. Suomen joista. Keskivirtaama on 11 m³/s, huippuvirtaama 85 m³/s ja minimivirtaama 2 m³/s. Joen latvoilla on Metsähallituksen Peurajärven retkeilykalastusalue. Peurajärveltä vedet virtaavat alas Peurajokena. Palojoen-Kolkonjoen latvoilla on taas Mujejärven retkeilyalue. Saramojoki saa alkunsa Maanselän vedenjakaja-alueelta, Kainuun puolelta. Saramojoella on neljä merkittävämpää sivujokea. Pohjoisessa joen latvoilla on kolme eri jokireittiä, joissa on paljon pieniä järviä ja lampia. Saramojoen alajuoksulla on v. 1958 valmistunut Louhikosken vesivoimalaitos (putouskorkeus 11 m), jonka omistaa Nurmeksen Sähkö Oy
Saramojoen vesistö on tunnettu myös melontareittinä. Joistolla voi valita aloituskohdaksi kolme eri eripituista latvajokea eritasoisine koskineen tai laskea pelkästään runsasvetisimmän Saramojoen. Kokonaispituus latvajokineen on n. 25 - 35 km. Joen laskettuaan voi jatkaa Pielisen Lautiaista pitkin Nurmekseen, jolloin reitin kokonaispituudeksi tulee n. 40 km.
Saramojoki:
Saramojoen kosket yläjuoksulta alajuoksulle pituuksineen (m), putouskorkeuksineen ja luokituksineen ( I = erittäin helppo, II = helppo, III = vaikeahko):
Latvajokien reitit:
Led Zeppelin – laulu jää pystyyn
Led Zeppelin – laulu jää pystyyn () on englantilaisen rockyhtyeen Led Zeppelinin konserttielokuva. Elokuva nauhoitettiin kolmena peräkkäisenä iltana yhtyeen keikoilla Madison Square Gardenissa, New Yorkissa vuonna 1973. Elokuvan ensiesitys oli 21. lokakuuta 1976 New Yorkissa ja kaksi viikkoa myöhemmin Lontoossa. Elokuvan VHS-videotallenne julkaistiin 25. lokakuuta 1990 ja DVD:llä se julkaistiin 31. joulukuuta 1999. Syyskuussa 1976 julkaistiin elokuvan soundtrack, "The Song Remains the Same".
Elokuvassa näyttelevät Peter Grant, John Bonham, John Paul Jones, Jimmy Page, Robert Plant, Derek Skilton, Colin Rigdon ja Richard Cole.
Elokuvan suomennettu nimi on herättänyt hilpeyttä. Suomennoksen inspiroimana Eppu Normaali antoi oman videokokoelmansa nimeksi Video jää pystyyn. Lisäksi yhtyeen uudella levyllä "Syvään päähän" on "Laulu jää pystyyn" -niminen kappale.
Uinti kesäolympialaisissa 1912
Kesäolympialaisissa 1912 oli yhteensä 9 uintilajia ja naiset kilpailivat ensimmäisen kerran olympialaisissa uinnissa.
Mitalitilaston ykkönen oli Saksa. 100 metrin vapaauinnin karsinnoissa Duke Kahanamoku ui uuden maailmanennätyksen. Kanadan George Hodgson voitti kaksi kultamitalia.
Pii Poo
Pii Poo tarkoittaa seuraavia asioita:
Uusi Aura
Uusi Aura oli Turussa vuosina 1880–1964 ilmestynyt sanomalehti. Vuoteen 1896 saakka sen nimenä oli "Aura".
Suomenmielinen "Aura" perustettiin kielipoliittisesti värittömän "Sanomia Turusta" -lehden kilpailijaksi. Omistuspohjaa laajennettaessa sen nimi muutettiin "Uudeksi Auraksi". Suomalaisen puolueen hajaannuttua lehdestä tuli vanhasuomalainen. Sen suuruudenaikaa oli entisen puoluesihteerin K. N. Rantakarin päätoimittajakausi vuosina 1911–1916, jolloin lehteä uudistettiin sekä journalistisesti että poliittisesti. Vuonna 1918 "Uudesta Aurasta" tuli kokoomuspuolueen äänenkannattaja.
"Uusi Aura" oli 1910-luvulla levikiltään "Turun Sanomia" suurempi, mutta jäi seuraavalla vuosikymmenellä siitä selvästi jälkeen. Se menetti lukijoita myös maalaisliiton "Turunmaalle" ja IKL:n "Varsinais-Suomelle". Sisällöltään "Uusi Aura" oli vielä 1950-luvulle saakka "Turun Sanomien" veroinen sanomalehti, mutta ilmoitustulojen vähentyessä ja levikin laskiessa sen taloudellinen tilanne muuttui pian kestämättömäksi. Lehtiyhtiö teki konkurssin keväällä 1964, mutta sen vuonna 1962 eriytetty kirjapainoyhtiö jatkoi toimintaansa nimellä Auraprint Oy.
Lehti ilmestyi vuonna 1881 kerran viikossa, vuonna 1882 kahdesti, vuosina 1883–1886 kolmesti, vuosina 1887–1915 kuudesti, vuosina 1915–1964 seitsemästi ja loppuvaiheessa kuudesti viikossa. Vuosina 1882–1892 sen rinnalla ilmestyi kaksipäiväinen ja vuosina 1893–1896 kolmipäiväinen maaseutupainos. Vuosina 1887–1990 julkaistiin liitteenä "Uudenkaupungin Uutisia". Levikki ylitti vuonna 1890 neljän, vuonna 1897 viiden ja vuonna 1901 kymmenen tuhannen rajan ja oli suurimmillaan 22 200 kappaletta vuonna 1916. 1920-luvulla tapahtuneen pudotuksen jälkeen levikki kohosi vuonna 1930 jälleen yli kymmenen tuhannen ja oli 1940-luvun puolivälissä yli 15 000, mutta alkoi sen jälkeen tasaisesti laskea ja oli vuonna 1962 enää 7 800 kappaletta.
Päätoimittajina työskentelivät Oscar F. Borg (1880–1881, 1884–1885 ja 1887), Kosti Vehanen (1882–1884 ja 1886–1887), Hugo Hertzberg (1888–1889), K. E. Sonck (1889–1890), Niilo Liakka (1890–1891), F. H. B. Lagus (1891–1894), Rufus Saikku (1894–1895 ja 1897–1899), Erland Hytönen (1897 ja 1905–1911), Juho Heikki Kala (1899–1904), Kaarle Nestori Rantakari (1911–1916), Yrjö Koskelainen (1916–1918), Juho Päiwiö (1918–1922), Kaarlo August Vanamo (1922), J. R. Torppa (1923–1927), Eino Tikkanen (1927–1937), Ilmari Merenlinna (1937–1952 ja 1954), Akseli Routavaara (1952–1954), Matti Autio (1954–1956), Sakari Talvitie (1956–1963) ja Jorma Porko (1963–1964).
Fumble
Fumble on helsinkiläinen melodista punkrockia soittava yhtye. Yhtye oli aktiivinen 1990-luvulla ja perustettiin uudestaan vuonna 2003. Hiljaiselon jälkeen Fumble julkaisi vuonna 2006 "Still Remember" EP:n ja aloitti säännöllisen keikkailun. Yhtye teki Espanjan-kiertueet kesällä 2006 ja keväällä 2007, ja soittaa säännöllisin väliajoin Helsingin indie-klubeilla. Fumble julkaisi "Rise"-debyyttialbuminsa kesäkuussa 2007. Vuonna 2010 Fumble teki Euroopan kiertueen Blue In the Face yhtyeen kanssa. Vuonna 2011 Fumble on keskittynyt uuden albumin tekemiseen.
Elias Viljanen
Elias "E. Vil" Viljanen (s. 8. heinäkuuta 1975) on suomalaisen metalliyhtyeen Sonata Arctican kitaristi.
Viljanen aloitti kitaransoiton Kiss-yhtyeen innoittamana vuonna 1983 kahdeksan vuoden iässä. Hänen muita musiikillisia vaikuttajiaan ovat Kirk Hammett (Metallica), John Petrucci (Dream Theater), Joe Satriani ja Steve Vai.
1990-luvulla Viljanen oli muun muassa Twilight Lamp -yhtyeen rumpalina; saman yhtyeen kitaristi oli Kaarle Viikate.
Viljanen on julkaissut kolme sooloalbumia. Hänen taustayhtyeessään Evil Spiritissä soittavat Jari Kainulainen (basso), Timo "Tinke" Niemistö (kitara) ja Tomi Ylönen (rummut). Viljanen soittaa myös yhtyeissä Arched ja Mess. Viljanen käyttää Ibanez-merkkisiä kitaroita.
Toukokuussa 2007 Viljanen korvasi Sonata Arctican kitaristin Jani Liimataisen, jonka asevelvollisuussotkut olivat ajaneet hänet erilleen muusta yhtyeestä.
Toukokuussa 2009 ilmoitettiin Eliaksen uudesta levytyssopimuksesta Spinefarm Recordsin kanssa. "Fire-Hearted" niminen albumi julkaistiin kesällä 2009. Ensimmäistä kertaa Eliaksen soololevyllä esiintyy vierailevia laulajia, jotka ovat Marco Hietala ja Tony Kakko.
Pirkko-Liisa Perttula
Pirkko-Liisa Perttula (oik. "Tiitinen", s. 7. joulukuuta 1955 Kemi) on toimittaja-kirjailija, jonka teoksiin kuuluu koululaisvitsi- ja kauhujuttu-, sananlasku- ja aforismikokoelmia. Perttula on koulutukseltaan lastentarhanopettaja. Hänen kirjojaan on myyty jo yli miljoona kappaletta.
Koululaisvitsien keräämiseen hän sai innoituksen työskennellessään aikanaan koululaisten iltapäiväosastolla ja kuunnellessaan lasten juttuja. Juttujen muistiinmerkitsemisen ja työstämisen hän aloitti 1980-luvulla. Nykyisin yhteys lapsiin ja nuoriin säilyy oman tyttären ja muiden läheisten lasten kautta.
Pirkko-Liisa Perttulalle on vuosien keräilyharrastuksen myötä kertynyt laaja kokoelma muun muassa vanhoja postikortteja, kiiltokuvia ja paperinukkeja. Keräilyn lisäksi hän harrastaa käsitöitä, kokkailua ja kaikenlaista liikuntaa. Myös kirjallisuus, kielet ja elokuvat kuuluvat hänen harrastuksiinsa.Koululaisvitsikirjat on kuvittanut Timo Huhtala.Kirjat on kuvittanut Juha Roikonen.Kirjat on kuvittanut Juha Roikonen.Kirjat on kuvittanut Sami Toivonen.Kirjat on kuvittanut Marko Turunen.Kirjat on kuvittanut Juhana Salakari.
Insuliinihoito
Insuliinihoito tarkoittaa insuliinin avulla toteutettavaa diabeteksen hoitoa. Insuliini voidaan annostella pistoksin eli injektioin useimmiten insuliinikynällä ihonalaiskerrokseen yhden tai useamman kerran päivässä. Insuliinipumpulla voi laittaa insuliinia nopeasti ja vaivattomasti jokaisen syömisen jälkeen myös pieninä annosmäärinä.
Nuoruustyypin diabeteksessa eli täydellisessä insuliininpuutostilassa tavoitteena on korvata insuliininpuutos annostelemalla kehonulkoista insuliinia. Tavallisesti ryhdytään niin kutsuttuun monipistoshoitoon, jossa pitkävaikutteisen insuliinin lisäksi pistetään aterioiden yhteydessä lyhytvaikutteista insuliinia ruoan hiilihydraattimäärän mukaan. Hoidon tarkoituksena on ylläpitää mahdollisimman normaalia verensokeripitoisuutta.
Aikuistyypin diabetestä sairastavat henkilöt kärsivät insuliiniresistenssistä, jolloin heidän verenkierrossaan oleva insuliini ei enää alenna sokeritasoa yhtä tehokkaasti kuin terveillä henkilöillä. Haiman insuliinintuotanto ajan myötä heikkenee, jolloin myös aikuistyypin diabeetikko saattaa tarvita insuliinihoitoa.
Vinnie Moore Collection: The Shrapnel Years
Vinnie Moore Collection: The Shrapnel Years on yhdysvaltalaisen kitaristi Vinnie Mooren kokoelmalevy.
Tampereen Ooppera
Tampereen Ooppera on vuonna 1946 perustettu ooppera, joka toimii vierailijavoimin. Sen orkesterina on ollut Tampere Filharmonia. Oopperan vuosittainen oopperaproduktio esitetään nykyisin keväällä Tampere-talossa ja se kerää noin 10 000 katsojaa. Tampereen ooppera teki ensimmäisen ulkomaanvierailunsa vuonna 2005, jolloin se esittiin Joonas Kokkosen "Viimeiset kiusaukset" -teoksen Prahan Kansallisteatterissa.
Tampereen Oopperan solisteja ovat olleet muun muassa Karita Mattila, Soile Isokoski, Camilla Nylund, Juha Uusitalo, Jaakko Ryhänen, Matti Salminen ja Jorma Hynninen. Tampereen Oopperan kuoroon kuuluu 80 laulajaa ja se toimii Heikki Liimolan johdolla.
Bernstorffin linna
Bernstorffin linna () on linna Gentoften kunnassa Tanskassa. Se rakennettiin vuosina 1759 - 1765, ja on yksi Tanskan varhaisimpia uusklassistisia rakennuksia. Se on saanut nimensä sen ensimmäisen omistajan, ulkoministeri Johann Hartwig Ernst von Bernstorffin mukaan.
Linna säilyi Bernstorffin suvun omistuksessa vuoteen 1812 saakka. Vuonna 1842 sen osti Tanskan kuningas Kristian VIII, ja myöhemmin kuningas Kristian IX käytti sitä kesäresidenssinään. Nykyisin linnaa asuttaa Tanskan puolustusministeriön alainen valmiushallitus ("Beredskabsstyrelsen"), joka on pelastustoimen johtava viranomainen Tanskassa.
Tulityökortti
Tulityökortti yleinen nimi tulitöiden työturvallisuuteen liittyvistä koulutusohjelmista, jonka läpipääsemisestä myönnetään erilaisia muovikortteja. Yleisesti tällaisen korttikoulutuksen haltijalla on oikeus tulitöiden tekemiseen
Tulityökortti-termiä ei pidä sekoittaa on Suomen pelastusalan keskusjärjestön ry. (SPEK) myöntämä määräaikainen kortti SPEK TULITYÖKORTTI-tuotteeseen. Myös tulityöluvan myöntäjällä tulee olla voimassa oleva tulityökortti.
Finanssialan Keskusliitto on laatinut Tulityöt-suojeluohjeen, joka ohjaa tulitöiden tekemistä tilapäisellä tulityöpaikalla. Finassialan Keskusliiton suojeluohjeet ovat usein perustana vakuutusyhtiöiden omille vakuutusehdoille, joissa on SPEK määrityksen mukana.
Tulityöt ovat palovaaran aiheuttavia töitä, joita tehdään yleisesti rakennusalalla sekä metalli- ja kemianteollisuudessa. Tulitöihin kuuluvat esimerkiksi työt, joissa käytetään liekkiä tai joista syntyy kipinöitä. Katto- ja vedeneristysalaan kuuluvia tulitöitä ovat esimerkiksi alustan kuivaaminen liekillä ja bitumin kuumentaminen bitumipadassa. Tilapäisellä tulityöpaikalla tulitöitä tekevällä henkilöllä tulee olla voimassa oleva tulityökortti. Kortti hankitaan ja määräajan ylittäneet kortit uusitaan päivän mittaisilla tulityökursseilla, joita järjestävät muun muassa pelastusliitot, oppilaitokset ja koulutusalan yrittäjät. Kortti on voimassa viisi vuotta koulutuspäivästä lukien.
Tulityökoulutus sekä katto- ja vedeneristysalan tulityökoulutus yhdistyivät 1.1.2016. Ennen vuotta 2016 suoritettu koulutus on voimassa kortissa mainitun ajan ja oikeuttaa tekemään vain kortin mukaisia tulitöitä: tulitöiden turvallisuustutkinto oikeuttaa tekemään vain tulitöitä, ja katto- ja vedeneristysalan tulitöiden turvallisuustutkinto vain katto- ja vedeneristysalan tulitöitä.
Kadonneen SPEK TULITYÖKORTIN tilalle voi hankkia uuden kortin SPEKin verkkokaupasta tai rekisteripalveluista. SPEK Tulityökoulutusta järjestävät yleiset oppilaitokset, palokunnat, SPEK ja yksityiset yritykset. Kirjaimellisesti tulkiten SPEK Tulitöiden rajoitteiden mukaisesti henkilö ei saa sytyttää kynttilää sisätiloissa muualla kuin vakituisella tulityöpaikalla.
Mikäli yrityksen tupakointipaikkaa ei ole määritelty vakituiseksi tulityöpaikaksi, tulee sitä käsitellä tilapäisenä tulityöpaikkana. Tällöin vaaditaan alkusammutuskalusto, tulityöaikainen palovartiointi ja tulityön jälkeinen vartiointi standardin SFS5900 mukaisesti.
Yleisesti ottaen nykyään markkinoilta löytyy useampia vastaavan tulityökoulutuksen tarjoavia kaupallisia toimijoita.
Neil Webb
Neil John Webb (s. 30. heinäkuuta 1963 Reading, Englanti) on englantilainen entinen jalkapalloilija ja manageri.
Webb aloitti uransa Readingissa vuonna 1980. Hän edusti urallaan myös Portsmouthia, Nottingham Forestia, Manchester Unitedia ja Grimsby Townia. Manchester Unitedissa pelatessaan hän oli mukana voittamassa FA Cupia, Cup-voittajien Cupia ja liigacupia.
Englannin maajoukkuetta Webb edusti vuoden 1990 MM-kisoissa ja vuosien 1988 ja 1992 EM-kisoissa.
Uransa jälkeen Webb on mm. toiminut Englannin 9. korkeimmalla sarjatasolla Combined Counties Football League:ssa pelanneen Reading Town FC managerina.
Hänen työnantajansa on nykyisin Charlton Athletic FC.
Hänen molemmat poikansa ovat jalkapalloilijoita. Luke Webb pelaa tällä hetkellä Hereford Unitedissa ja Josh Webb pelaa Readingin junioreissa.
Uinti kesäolympialaisissa 1920
Kesäolympialaisissa 1920 uitiin yhteensä 10 lajia. Uutena lajina mukaan tuli naisten 300 metrin vapaauinti.
Vladimir Vogel
Vladimir Rudolfowitš Vogel (, 29. helmikuuta 1896 Moskova – 19. kesäkuuta 1984 Zürich) oli venäläinen musiikkikriitikko, säveltäjä ja sävellyksen opettaja.
Vogel opiskeli sävellystä Moskovassa ja myöhemmin Ferruccio Busonin johdolla Berliinissä. Vogel muutti Venäjältä Saksaan vuonna 1918, josta hän joutui pakenemaan Sveitsiin vuonna 1933. 1920-luvun teoksissa Vogel käytti ekspressionistista tyyliä, mutta liittyi pian "lokakuun ryhmään", joka edisti modernistista musiikkia pyrki yhdistämään länsimaista taidemusiikkia itämaiseen musiikkiperinteeseen. Myöhäistuotannossaan Vogel käytti dodekafoniaa.
John Ericsson
John Ericsson (31. heinäkuuta 1803 – 8. maaliskuuta 1889) oli ruotsalainen keksijä ja teollisuusmies. Vaikka Ericsson syntyikin Ruotsissa, hän teki uransa tärkeimmät keksinnöt Yhdysvalloissa.
Ericssonin uran saavutuksiin kuului muun muassa olla mukana ensimmäisen potkurikäyttöisen valtamerialuksen rakentamisessa. Kyseisellä valtamerialuksella hän saapui itsekin New Yorkiin, missä hän syventyi 1830-luvun lopussa ja 1840-luvun alussa kehittämään Yhdysvaltain laivastolle potkurikäyttöistä laivaa. Ericsson keksi potkurin vuonna 1836. Hän myös keksi lämpöilmakoneen, joka oli omana aikanaan menestys. Sitä myytiin lyhyessä ajassa pelkästään New Yorkin kaupungille 1 200 kappaletta, mikä oli kyseiseen aikaan hyvin paljon. Ericssonin uran suurin läpimurto oli kuitenkin mahdollisesti vuonna 1862 kehitetty "USS Monitor", joka teki hänestä kansallissankarin Yhdysvalloissa.
John Ericsson oli Nils Ericsonin veli.
St. Julian’s
St. Julian's () on kaupunki Maltalla. Kaupunki sijaitsee Vallettasta pohjoiseen ja siellä oli noin 12 700 asukasta vuonna 2017. Vuoden 2011 väestönlaskennassa asukasluku oli 8 067. St. Julian's on eräs Maltaan suuntautuvan turismin keskuksia. St. Juliansissa sijaitsee Paceville, joka on kuuluisa lukuisista yökerhoistaan ja yöelämästään.
Théophile-Jules Pelouze
Théophile-Jules Pelouze (26. helmikuuta 1807 – 31. toukokuuta 1867) oli ranskalainen kemisti. Useat 1800-luvun loppupuolen kuuluisat kemistit ovat saaneet oppinsa Pelouzelta, joka kuului elinaikanaan Euroopan suurimpiin kemisteihin. Collége de Francessakin professorina toiminut Pelouze perusti 1850 yksityisen koulutuslaboratorion Pariisiin, missä mm. Alfred Nobel opiskeli vuoden ajan. Pelouze kuoli Pariisissa 1867.
Christiansborg
Christiansborg on palatsi Tanskan pääkaupungissa Kööpenhaminassa. Se sijaitsee Slotsholmenin saarella, kaupungin keskustassa. Linnassa toimii useita keskeisiä Tanskan valtiollisia intituutioita. Suurimman osan tiloista vie Tanskan parlamentti. Linnassa sijaitsee myös maan pääministerin toimisto, korkein oikeus, sekä kuningashuoneen tiloja kuten vastaanottotilat, kappeli ja hevostallit.
Ensimmäinen Slotsholmenille rakennettu linna oli Absalonin linna, joka rakennettiin vuonna 1167. Saxo Grammaticuksen mukaan linnan rakennutti Roskilden piispa Absalon. Linna seisoi paikalla noin 200 vuoden ajan, ja se koki monia hyökkäyksiä ja miehityksiä. Vuonna 1349 linnan valloitti kuningas Valdemar IV:n viholliset Hansaliitosta. Hansaliiton kaupungit lähettivät kivenhakkaajia tuhoamaan linnan kivi kiveltä, siinä myös onnistuen.
Kööpenhaminan linna rakennettiin nopeasti tuhotun Absalonin linnan tilalle. Uusi linna oli edeltäjänsä Absalonin linnan tavoin Roskilden piispan omistuksessa, kunnes Tanskan kuningas Eerik Pommerilainen anasti oikeudet linnaan vuonna 1417. Siitä lähtien linnaa asuttivat Tanskan hallitsijat.
Kööpenhaminan linna koki useita kertoja monia suuria muutoksia. 1720-luvulla kuningas Fredrik IV rakennutti sen kokonaan uudestaan. Uudelleenrakennetusta linnasta tuli kuitenkin niin painava, että sen perustukset alkoivat horjua. Fredrik IV:n seuraaja, kuningas Kristian VI näkikin parhaaksi tuhota Kööpenhaminan linnan ja rakennuttaa täysin uuden linnan sen tilalle heti valtaannousemisensa jälkeen.
Kuningas Kristian VI ryhtyi välittömästi rakennuttamaan uutta Christiansborgia Kööpenhaminan linnan tilalle päästyään vallan kahvaan. Linna oli arkkitehti Elias David Häusserin suunnittelema, ja se edusti barokin tyylisuuntaa. Linna valmistui suurimmaksi osaksi vuonna 1754. Vuonna 1794 linnan kuitenkin tuhosi raivoisa tulipalo.
Barokkilinnan tuhouduttua maan tasalle asui Tanskan kuninkaallinen perhe tilapäisesti Amalienborgin linnassa. Vuonna 1803 aloitettiin toisen Christiansborgin linnan rakentaminen. Sen suunnitteli arkkitehti C. F. Hansen, ja se edusti ranskalaissävytteistä empiretyyliä. Kun linna valmistui vuonna 1828, kuningas Fredrik VI ei kuitenkaan halunnutkaan asua linnassa, vaan käytti sitä vain seremoniallisissa tilaisuuksissa.
Ainoa empirelinnassa asunut monarkki oli Fredrik VII, joka asutti linnaa vuosina 1852-1863. Vuonna 1884 linna koki saman kohtalon kuin sitä edeltänyt barokkilinna, kun tulipalo tuhosi sen. Hansenin suunnittelema linnan kappeli sekä muutama sivurakennus kuitenkin saatiin pelastettua.
Kolmannen ja nykyisen Christiansborgin linnan suunnitteli Thorvald Jørgensen, joka valittiin suunnittelijaksi arkkitehtikilpailun kautta. Linna rakennettiin vuosina 1907-1928, uusbarokki-tyylisuuntaa noudattaen. Linnan omistaa täysin Tanskan valtio, ja sitä valvoo sekä hoitaa linna- ja kiinteistöhallinto.
Charles Macintosh
Charles Macintosh (29. joulukuuta 1766 – 25. heinäkuuta 1843) oli skotlantilainen keksijä ja kemisti. Hänet tunnetaan todennäköisesti parhaiten hänen mukaansa nimetyistä sadetakeista.
Macintosh syntyi Glasgow'ssa, missä hänen isänsä William Macintosh toimi kauppiaana. Hän ja kenraaliluutnantti John Moore olivat serkuksia hänen äitinsä kautta. Nuoruudessaan hän toimi kirjanpitäjänä ja kävi tohtori William Irvinen kemian luennoilla. Hänen kirjanpitäjän uransa päättyi ennen kuin hän täytti 20, kun hän alkoi sen sijaan työskennellä ammoniumkloridin valmistuksen parissa. Joitakin hänen varhaisista kemian alan keksinnöistään olivat uusi menetelmä preussinsinisen valmistukseen sekä useat väriaineet.
Macintosh sai vuonna 1823 patentin vesitiiviiseen kankaaseen, jota valmistettiin liittämällä yhteen kaksi kumista ja naftasta valmistettua kerrosta. Keksijä Thomas Hancock hankki lisenssin tuotteeseen, ja siitä valmistettujen vaatteiden valmistus alkoi 1825 Manchesterissä. Vesitiiviiden vaatteiden myynti laski myöhemmin rajusti rautateiden yleistyessä, sillä niissä matkustettaessa matkalaiset eivät olleet yhtä säälle alttiita kuin postivaunuissa.
Lisäksi Macintosh patentoi vuonna 1825 menetelmän, jolla muutettiin rautaa teräkseksi, mutta joka osoittautui käytännössä vaikeaksi toteuttaa. Hän oli myös mukana patentoimassa uuden kuumaa ilmaa käyttävän prosessin rautamalmin jalostamiseksi yhdessä James Beaumont Neilsonin kanssa vuonna 1828.
Jäätikköjokitulva
Jäätikköjokitulva eli jökulhlaup (islantia, sananmukaisesti ”jäätikköjuoksu”) on äkillinen ja raju jäätikön patoaman jäätikköjärven purkaus. Purkautuminen voi tapahtua esimerkiksi eroosion, lumi- tai maanvyöryn tai maanjäristyksen takia tai yksinkertaisesti siksi, että jäätikköjärven veden paine on kasvanut liian suureksi, jolloin jäätikön muodostama pato murtuu. Alun perin termi jökulhlaup viittasi vain vulkaanisen toiminnan aiheuttamaan jäätikköjärven purkautumaan, mutta nykyään se voi tarkoittaa mitä tahansa rajua vesipurkausta jäätikön patoamasta järvestä.
Jäätikön patoama järvi syntyy tyypillisesti siten, että etenevä jäätikkö tukkii joen tai vuonon. Jäätikköjärvien purkaukset ovat usein toistuvia, koska purkaus ei aina tyhjennä järveä kokonaan. Kun vettä on taas kertynyt järveen riittävästi, tapahtuu uusi purkaus. Purkauksia tapahtuu tyypillisesti kerran vuodessa tai muutaman vuoden välein, usein myöhäiskesällä tai syksyllä. Jäätikköjärvien äkilliset purkaukset voivat aiheuttaa merkittävää tuhoa ja jopa kuolemantapauksia.
Jäätikköjärvien purkauksia tapahtuu vuoristojäätiköillä ympäri maailmaa, etenkin Alaskassa, Kanadassa ja Islannissa. Erityisesti Aasian nopeasti sulavat vuoristojäätiköt ovat vakava riski: sulamisvesien äkillinen purkautuminen uhkaisi kymmenien tuhansien ihmisten henkeä ja aiheuttaisi merkittävää taloudellista tuhoa. Himalajalla on tuhansia jäätikköjärviä, joista vaarallisen nopeasti täyttyviksi on luokiteltu 44. Nepalissa ja Bhutanissa on sattunut jäätikköjärvien purkauksia aiemminkin, mutta ilmaston lämpeneminen on kasvattanut vakavien onnettomuuksien riskiä.
Tunnetuin ja yksi eniten tutkituista tapauksista on Grímsvötnin jäätikköjärvi Vatnajökull-jäätikön alla Islannissa. Järvi on muodostunut geotermisen lämmön sulattaessa jäätikön pohjaa, ja se pysyy tavallisesti sulana geotermisen toiminnan ansiosta. Noin 5–6 vuoden välein vesi purkautuu 50 kilometriä pitkää jäänalaista käytävää pitkin. Myös järven alla olevan tulivuoren purkautuminen voi aiheuttaa äkillisen vesipurkauksen.
Esimerkiksi vuonna 1996 jäätikönalaisen tulivuoren purkautuessa sulamisvesien paine Grímsvötnissa kasvoi, joten se tulvi yli äyräiden samalla etsien purkautumistietä kohti merta. Lopulta sulamisvedet purkautuivat jäätikön alta Skeiðará-jokeen. Tämän seurauksena sulamisvedet tuhosivat Skeiðará-joen sillat samalla katkaisten Islantia ympäröivän maantien.
Vuoden 1755 purkauksen huippukohdassa Mýrdalsjökull-jäätikön alla olevan Katla-tulivuoren aikaansaaman jäätikköjokitulvan huipun on arvioitu olleen 200 000–400 000 m³/s (vertailun vuoksi Amazonin, Mississippin, Niilin ja Jangtsen yhteenlaskettu virtaama on noin 266 000 m³/s).
Det sjungande trädet
Det sjungande trädet () on Erik Bergmanin ainoa, vuosina 1986–1988 sävelletty ooppera, joka sai ensi-iltansa Kansallisoopperan uuden oopperatalon ensimmäisenä kantaesityksenä vuonna 1995. Teoksen libreton on kirjoittanut kirjailija Bo Carpelan ja se perustuu vanhaan smålandilaiseen satuun "Prins Hatt under jorden", joka puolestaan mukailee Apuleiuksen myyttiä Amorista ja Psykhestä.
Ooppera koostuu 22:sta kohtauksesta, jotka on jaettu kolmeen näytökseen. Teoksen sävelkieli on modernia ja sitä hallitsevat sekunti- ja kvarttiharmoniat.
Luettelo ammattitutkinnoista
Tämä artikkeli on luettelo ammattitutkinnoista. Enemmän aiheesta on artikkelissa ammatilliset tutkinnot. Luettelossa niistä ammattitutkinnoista, jotka ovat samalla ammattinimikkeitä, on jätetty pois liite "ammattitutkinto" (at). Se on kuitenkin jätetty niihin tutkintoihin, joilla on sama nimike kuin vastaavalla ammatillisella perustutkinnolla tai erikoisammattitutkinnolla.
Vapaa-aika ja nuorisotyö
Kielitieteet
Muu humanistinen ja kasvatusala
Käsi- ja taideteollisuus
Viestintä- ja informaatiotieteet
Teatteri ja tanssi
Liiketalous ja kauppa
Tietojenkäsittely
Arkkitehtuuri ja rakentaminen
Kone-, metalli- ja energiatekniikka
Sähkö- ja automaatiotekniikka
Tieto- ja tietoliikennetekniikka
Graafinen ja viestintätekniikka
Elintarvikeala ja biotekniikka
Prosessi-, kemian- ja materiaalitekniikka
Tekstiili- ja vaatetustekniikka
Ajoneuvo- ja kuljetustekniikka
Muu tekniikan ja liikenteen ala
Maatilatalous
Puutarhatalous
Kalatalous
Metsätalous
Luonto- ja ympäristöala
Muu luonnonvara- ja ympäristöalan koulutus
Sosiaaliala
Terveysala
Sosiaali- ja terveysalojen yhteinen ohjelma
Kuntoutus ja liikunta
Tekniset terveyspalvelut
Kauneudenhoitoala
Matkailuala
Majoitus- ja ravitsemisala
Kotitalous- ja kuluttajapalvelut
Puhdistuspalvelut
Prahan kielitieteellinen piiri
Prahan kielitieteellinen piiri (ransk. "Cercle linguistique de Prague", tšek. "Pražský lingvistický kroužek") eli Prahan koulukunta on Prahassa vuonna 1926 perustettu, aluksi lähinnä kielen- ja kirjallisuudentutkijoista muodostunut löyhä ryhmittymä, jolla on ollut huomattava vaikutus myöhempään tutkimukseen. Prahan piirissä otettiin käyttöön termi "strukturalismi" kuvaamaan uutta, historiallis-vertailevasta kielitieteestä erottumaan pyrkivää kielentutkimuksen suuntausta.
Piirin kultakaudella, ennen toista maailmansotaa, nimekkäimpiä jäseniä olivat venäläissyntyiset Roman Jakobson, N. S. Trubetzkoy ja Sergei Kartsevski sekä tšekkiläiset Vilém Mathesius (1882–1945), Jan Mukařovský (1891–1975), Bohumil Trnka (1895–1984) Bohuslav Havránek (1893–1978).